SKRIFTLIG FORESPØRGSEL E-3153/01

af Helena Torres Marques (PSE) til Kommissionen

(14. november 2001)

Om: Omkostninger i forbindelse med transaktioner gennem Multibanco-nettet i Portugal

1. Der findes et foretagende i Portugal ved navn SIBS (Sociedade Interbancária de Serviços), som ejes af alle bankerne i fællesskab, og som nærmest har monopol på at varetage Multibanco-tranksaktioner. For bankernes kunder har det altid været gratis at foretage transaktioner gennem Multibanco-nettet.

2. Bankerne har hidtil udvidet og udbygget dette system og tilskyndet deres kunder til gradvis at holde op med at benytte banksystemet, hvilket har givet dem betydelige besparelser på personaleområdet, idet kunderne selv foretager de transaktioner, de har behov for.

3. Efter meddelelsen om Kommissionens forslag til forordning om grænseoverskridende betalinger i euro bebuder bankerne, at de agter at indføre omkostninger i forbindelse med de transaktioner, som private foretager gennem Multibanco-nettet.

4. Mener Kommissionen ikke, i betragtning af at alle banker samarbejder med SIBS, at de portugisiske banker dermed vil indgå i et bankkartel, og hvilke foranstaltninger agter den at træffe for at undgå denne situation?

Svar afgivet på Kommissionens vegne af Mario Monti

(7. januar 2002)

Spørgsmålet vedrører to emner: den påståede forekomst af et bankkartel i Portugal, og de virkninger på indenlandske bankgebyrer, forslaget til forordning om grænseoverskridende betalinger i euro(1) vil få.

Med hensyn til spørgsmålets konkurrenceretlige aspekter vil Kommissionen først og fremmest påpege, at den kun har beføjelse til at undersøge konkurrencebegrænsning, der har en nævneværdig virkning på handelen mellem medlemsstater. Foreligger der ikke en nævneværdig virkning på handelen mellem medlemsstater, har de nationale konkurrencemyndigheder beføjelse til at undersøge påstået konkurrencebegrænsning under national ret.

Kommissionen er ikke i besiddelse af beviser for, at der skulle være sket en samordning eller indgået en hemmelig aftale mellem banker i Portugal om kundegebyrer for banktjenester. Kommissionen er imidlertid enig i, at en hvilken som helst aftale mellem banker om de priser, den endelige forbruger skal betale, vil udgøre en meget alvorlig konkurrencebegrænsning.

Som følge af at de pågældende aktiviteter i Portugal er indenlandske, ser det ud til, at uanset om der er tale om konkurrencebegrænsning eller ej, vil en sådan ikke påvirke samhandelen mellem medlemsstater i nævneværdig grad, og at de portugisiske myndigheder frem for Kommissionen vil have beføjelse til at gennemføre en hvilken som helst undersøgelse, som måtte blive nødvendig. Kommissionen vil dog rådføre sig med de nationale konkurrencemyndigheder for at se, om de har nogen oplysninger, der kan berettige til en undersøgelse på EU-plan snarere end på nationalt plan.

For så vidt angår de virkninger, forslaget til forordning om grænseoverskridende betalinger i euro kan få på indenlandske bankgebyrer, finder Kommissionen, at faren for, at indenlandske bankgebyrer vil blive forhøjet af bankerne med henblik på dækning for en nedsættelse af gebyrerne for grænseoverskridende overførsler, er ganske ringe på baggrund af, hvor få grænseoverskridende overførsler der gennemføres i forhold til indenlandske transaktioner. Endvidere bør banker hurtigt oprette de infrastrukturer, der vil sætte dem i stand til at gøre grænseoverskridende betalinger lige så effektive, billige og pålidelige som indenlandske betalinger. Skulle nogle banker fristes til at forhøje deres gebyrer for indenlandske transaktioner som reaktion på forordningen, vil den øgede gennemsigtighed og den forhåndsmeddelelse om gebyrændringer, forordningen omhandler, give kunderne mulighed for at reagere.

(1) EFT C 270 E af 25.9.2001.